*Приложение 5*

**Информация за текущото състояние на “Специализирана болница за активно лечение на хематологични заболявания” ЕАД, гр. София**

**“Специализирана болница за активно лечение на хематологични заболявания” ЕАД, гр. София („СБАЛХЗ“ ЕАД)** с ЕИК 200105779 е лечебно заведение, еднолично акционерно дружество, в което министърът на здравеопазването упражнява правата на държавата като едноличен собственик на капитала с предмет на дейност: Диагностика и лечение на хематологични заболявания, както и научно-изследователска и учебна дейност в областта на клиничната хематология.

„СБАЛХЗ“ ЕАД е лечебно заведение с над 60-годишна история и правоприемник на създадения през 1948 година Научно-изследователски институт по хематология и кръвопреливане с клинична база като самостоятелно лечебно заведение. Постепенно научно-изследователската дейност се разширява, което е свързано и с разкриване на съответните лабораторни структури. Осъществяваните в лечебното заведение дейности по многобройни медицински специалности, имащи отношение към диагностиката, лечението и контрола на това лечение на заболяванията на кръвта (клинична хематология, клинична лаборатория, клинична имунология, трансфузионна хематология, нуклеарна медицина, микробиология, обща и клинична патология, класическа и молекулярна генетика, вземане, обработване, консервиране и преливане на хемопоетични стволови клетки и др.)

Мисията на лечебното заведение е да диагностицира и лекува, но и да работи целенасочено по съвременните предизвикателства в здравеопазването, утвърждавайки ролята си на най-значимата институция в грижата за пациентите с хематологични заболявания в България. Набелязаните от ръководството специфични цели включват: въвеждане на нови терапевтични подходи в областта на хематология; прилагане на трансплантация на хемопоетични стволови клетки за лечение на онкологични заболявания; прилагане на плазмаферезата за лечение на заболявания, различни от хематологичните; използване на различни възможности за развитие на хематологични услуги в диагностично-лечебния процес чрез прилагане на дигитална трансформация; активно участие в различни програми по хематологичен скрининг; привличане на млади специалисти и специализанти и др.

 Съгласно заверения от регистриран одитор финансов отчет и доклада за дейността на лечебното заведение за 2023 г., към 31.12.2023 г. лечебното заведение регистрира положителен текущ финансов резултат, печалба в размер на 4 133 хил. лв. Общо финансовият резултат към 31.12.2023 г., отчитащ натрупаните загуби от минали години, е негативен - загуба от -8 591 хил. лв., която намалява спрямо 2022 г. с 3 797 хил. лв. Собственият капитал за 2023 г. е 3 414 хил. лв., дружеството остава декапитализирано. Към 31.12.2023 г. общо резервите са 2 981 хил. лв. и са увеличени с 336 хил. лв. спрямо предходната година, като законовите резерви са в размер на 533 хил. лв., а други резерви в размер на 2 448 хил. лв. Краткосрочните задължения към доставчици са в размер на 14 492 хил. лв. и са увеличени с 5 802 хил. лв. (66,77 %) спрямо предходния отчетен период. През 2023 г. спрямо 2022 г. се наблюдава намаление на просрочените задължения с 8 504 хил. лв., като към 31.12.2023 г. същите достигат размер от
6 204 хил. лв.

 Към 30.06.2024 г. дружеството регистрира текуща печалба от 2 524 хил. лв. Общо приходите за периода са в размер на 48 619 хил. лв., а общо разходите са в размер на
46 095 хил. лв. Лечебното заведение отчита наличие на просрочени задължения в размер на 8 хил. лв.

Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия - <https://reports.appk.government.bg/Public/Public/Organizations> поддържана от АППК.

В изпълнение на Наредба № 5 от 17.06.2019 г. Министерството на здравеопазването започна да събира и публикува на електронната си страница, информация по ключови показатели, характеризиращи финансовото състояние и дейността на държавни и общински лечебни заведения за болнична помощ, част от които отговарят на търсенето на заявителя болниците. Данни за общо и просрочените задължения, брой преминали болни, използваемост на леглата, брой леглодни и др. показатели се публикуват за всяко тримесечие и са достъпни на адрес: <https://www.mh.government.bg/bg/politiki/standart-za-finansovo-upravlenie-na-drzhavnite-lechebni-zavedeni/>